SFLEX ตีตื้นเหลือลบ 6% หลัง “ฟลอร์” 2 วันติด โบรกฯชี้กำไร Q2 พุ่งเกือบ 4 เท่าตัว!
SFLEX ตีตื้นเหลือ 6% หลัง “ฟลอร์” 2 วันติด โบรกฯชี้กำไร Q2 พุ่งเกือบ 4 เท่าตัว!
31 ก.ค. 2563

ผู้สื่อข่าวรายงานว่า ราคาหุ้น บริษัท สตาร์เฟล็กซ์ จำกัด (มหาชน) หรือ SFLEX ณ เวลา 15.20 น. อยู่ที่ระดับ 11.60 บาท ลบ 0.80 บาท หรือ 6.45% สูงสุดที่ระดับ 12.30 บาท ต่ำสุดที่ระดับ 10.60 บาท ด้วยมูลค่าการซื้อขาย 123.42 ล้านบาท

ทั้งนี้ ราคาหุ้น SFLEX ปรับตัวลดลงอย่างหนักจนถึงจุดต่ำสุดระหว่างวัน (Floor) ติดต่อกันเป็นวันที่ 2 ก่อนจะปรับตัวลดช่วงลบขึ้นมาได้บางส่วน
ด้าน บล.ทรีนีตี้ ระบุในบทวิเคราะห์ฯแนะ “ซื้อ” หุ้น SFLEX ในเชิงพื้นฐานที่ราคาเป้าหมาย 15.00-15.50 บาท โดยราคาหุ้นปรับตัวลงแรงแตะระดับ Floor เมื่อวานนี้ แต่ไม่ได้มีพัฒนาการในเชิงลบแต่อย่างใด โดยยังคงประมาณการกำไรไตรมาส 2/63 ที่ระดับ 31 ล้านบาท (-9.9% จากไตรมาสก่อน, +387.8% เทียบกับช่วงเดียวกันของปีก่อน) จากการขยายฐานรายได้จากลูกค้ารายเดิมและรายใหม่
รวมถึงเน้นการเพิ่มอัตรากำไรขั้นต้น (GPM) จากการเลือกผลิตสินค้า พร้อมคาดกำไรสุทธิปี 2563 เท่ากับ 147 ล้านบาท (+87.3% จากปีก่อน) และยังคงคาดการเติบโต CAGR ปี 2562-2565 ราว 50%